雪小霽順風過謝陽湖
作者：楊萬里
朝代：宋

paragraphs: 都梁三日雪沒屋，小船行水如行陸。
山陽一朝帆遇風，大船行水如行空。
昨來牽夫凍得泣，買蘆燎衣蘆自濕。
朝來牽夫皆上船，收纜脫巾篷底眠。
樓船忽然生兩翼，橫飛直過陽侯國。
千村一抹片子時，四岸人家眼中失。
似聞咫尺是楊州，更數寶應兼高郵。
青天萬里當徑度，不堪回首都梁路。